I.RÉAMHRÁ

Tomhaistear leis an innéacs costais saothar (ICS) athruithe ráithiúla ar chostais saothair iomlána a íocann fostóirí, agus leis sin is féidir faireachán a dhéanamh ar fhorbairtí sa bhrú costais a eascraíonn as an tosca táirgeachta ‘saothar’. Tá an ICS ar cheann de na príomhtháscairí eacnamaíocha Eorpacha / na táscairí euro, táscairí a chuireann faisnéis ar fáil maidir le forbairtí eacnamaíocha sa limistéar euro.

Is é an Córas Eorpach Banc Ceannais, go háirithe, a bhaineann úsáid as an ICS chun measúnú a dhéanamh ar bhrú boilscithe a d’fhéadfadh teacht as forbairtí sa mhargadh saothair. Tá sé tábhachtach freisin go ndéanfaidh comhpháirtithe sóisialta atá rannpháirteach i gcaibidlíocht pá, agus go ndéanfaidh an Coimisiún féin, faireachán ar fhorbairtí gearrthéarmacha i gcostais saothair. Ar deireadh, baintear úsáid as sonraí ICS chun praghsanna a innéacsú i roinnt conarthaí móra tráchtála a mhaireann roinnt blianta.

Ar a shuíomh gréasáin, foilsíonn Eurostat preaseisiúint ráithiúil maidir leis an ICS ina bhfuil tacar mór sonraí arna mhiondealú de réir gníomhaíocht eacnamaíoch agus de réir chomhpháirteanna na gcostas saothair (costais phá agus neamhphá). Tá rátaí fáis ó ráithe go ráithe agus ó bhliain go bhliain ar an suíomh gréasáin freisin.

Le Rialachán (CE) Uimh. 450/2003 ó Pharlaimint na hEorpa agus ón gComhairle an 27 Feabhra 2003 maidir le hinnéacs na gcostas saothair (an ‘Rialachán ICS’) leagtar amach creat coiteann faoina ndéanfaidh na Ballstáit innéacsanna inchomparáide a tháirgeadh agus a chur ar fáil don Choimisiún.

Le hAirteagal 13 de Rialachán (CE) Uimh. 450/2003 éilítear ar an gCoimisiún tuarascáil a chur faoi bhráid Pharlaimint na hEorpa agus na Comhairle gach 2 bhliain. Is é cuspóir na tuarascála measúnú a dhéanamh ar cháilíocht na staitisticí a sholáthraíonn na Ballstáit agus ar chomhiomláin AE, agus réimsí a shainaithint ina bhféadfaí feabhsuithe a dhéanamh.

Is é seo an naoú tuarascáil ICS ón gCoimisiún chuig Parlaimint na hEorpa agus chuig an gComhairle. Díríonn sí ar shonraí ICS a fuarthas ón eagrán roimhe ar aghaidh, i gcás na ráithí tagartha ón dara ráithe de 2020 (2020R2) go dtí an chéad ráithe de 2022 (2022R1). Léirítear inti na rudaí a thug Eurostat faoi deara nuair a bhí sonraí ICS do na ráithí tagartha sin á mbailiú agus a bhfíorú aige, agus cuireann sí leis an doiciméadacht a sholáthraíonn na Ballstáit ina dtuarascálacha bliantúla ar cháilíocht.

Ní chumhdaítear leis an eagrán seo sonraí ICS ón Ríocht Aontaithe toisc gur fhág an tír sin an tAontas an 1 Feabhra 2020 agus d’éirigh sí as sonraí ICS a tharchur ó 2020R1 ar aghaidh.

In Iarscríbhinn I a ghabhann le Rialachán (CE) Uimh. 1216/2003, sainítear cáilíocht ICS de réir na gcritéar seo a leanas: ábharthacht, cruinneas, poncúlacht sholáthar na sonraí, inrochtaineacht agus soiléireacht, inchomparáideacht, comhleanúnachas agus iomláine. Ós rud é gur measadh go raibh inrochtaineacht agus soiléireacht sásúil sa tuarascáil LCI roimhe seo, dírítear sa tuarascáil seo ar ábharthacht, iomláine, poncúlacht, cruinneas, inchomparáideacht agus comhleanúnachas.

San eagrán seo, tuairiscímid freisin ar phríomhthionchar ghéarchéim COVID‑19 ar bhailiú sonraí ICS.

II.DUL CHUN CINN GINEARÁLTA Ó BHÍ AN TUARSCÁIL DHEIREANACH ANN

Ó thaobh na reachtaíochta de, ní dhearnadh aon athrú ó bhí an tuarascáil dheireanach ann. Sna míreanna seo a leanas sonraítear na feabhsuithe a rinneadh maidir le cur le chéile na tuarascála.

2.1 Caighdeáin maidir le bailiú sonraí

An leagan is déanaí de na struchtúir sonraí agus na liostaí cóid a comhaontaíodh go hidirnáisiúnta a bhaineann leis an Malartú Sonraí Staitistiúla agus Meiteashonraí (SMDX) (atá ar fáil ar líne trí chlárlann thiomnaithe), ní hamháin go bhfuil sé fós á úsáid chun sonraí a fháil ó na Ballstáit agus chun an ICS a tháirgeadh, ach úsáidtear é freisin chun sonraí an ICS a tharchur chuig an mBanc Ceannais Eorpach.

I gcás sonraí (tobshonraí agus sonraí críochnaitheacha) ó 2021R3 ar aghaidh, tá na Ballstáit ag úsáid leagan nuashonraithe (2.3) de shainiú struchtúir sonraí SDMX, leagan a ionchorpraíonn na hathruithe is déanaí a comhaontaíodh ag an leibhéal idirnáisiúnta.

2.2 Bailíochtú sonraí

Rinneadh na sonraí a bhailíochtú go córasach trí bhíthin uirlis nua, lena seiceáiltear an gcomhlíonann na cóid agus na struchtúir sonraí a úsáidtear na caighdeáin a comhaontaíodh maidir le tarchur sonraí (SDMX). Simplíonn sé sin an próiseas táirgthe agus laghdaíonn sé an baol go n‑eascróidh earráidí as laigí sa chódú. I gcás nach gcomhlíonann an comhad a tharchuirtear caighdeáin SDMX atá i bhfeidhm, diúltaítear dó go huathoibríoch. Faigheann na Ballstáit fógra ratha / teipe le ríomhphost agus féadfaidh siad rochtain a fháil ar an tuarascáil bhailíochtaithe trí sheirbhís gréasáin.

Ó bhí an tuarascáil dheireanach ann, tá an próiseas táirgthe curtha in oiriúint ag Eurostat chun go mbeifear in ann cineálacha formáide SDMX uile a phróiseáil, bíodh siad dlúth nó cineálach.